რობერტო კარლოსი

რობერტო კარლოს და სილვა როშა (; დ. 10 აპრილი, 1973, გარსა, სან-პაულუ, ბრაზილია) — ბრაზილიელი ფეხბურთელი და ფეხბურთის მწვრთნელი. თამაშობდა მარცხენა მცველის პოზიციაზე. ფეხბურთის გულშემატკივრებში უფრო ცნობილია როგორც რობერტო კარლოსი. იცავდა „უნიონ სან-ჟუანის“, „პალმეირასის“, მილანის „ინტერის“, მადრიდის „რეალის“, „ფენერბახჩეს“, „კორინთიანსის“, „ანჟის“, „დელი დაინამოსის“ და ბრაზილიის ეროვნული ნაკრების ღირსებას. სან-პაულუს შტატის ორგზის და ბრაზილიის ორგზის ჩემპიონი, რიო-სან-პაულუს ტურნირის გამარჯვებული „პალმეირასის“ შემადგენლობაში. ესპანეთის ოთხგზის ჩემპიონი და უეფა-ს ჩემპიონთა ლიგის სამგზის გამარჯვებული, ესპანეთის სუპერთასის სამგზის, უეფა-ს სუპერთასისა და საკონტინენტთაშორისო თასის ორგზის მფლობელი მადრიდის „რეალის“ შემადგენლობაში. თურქეთის სუპერთასის ორგზის მფლობელი „ფენერბახჩეს“ შემადგენლობაში. 2002 წლის მსოფლიო ჩემპიონი და 1998 წლის მსოფლიოს ვიცე-ჩემპიონი, კოპა ამერიკის ორგზის (1997, 1999) ჩემპიონი და ვიცე-ჩემპიონი (1995), ფიფა-ს კონფედერაციის თასის მფლობელი (1997) და ფინალისტი (1996), ოლიმპიური თამაშების ბრინჯაოს პრიზიორი (1996) ბრაზილიის ეროვნული ნაკრების შემადგენლობაში. 2006 წლის მსოფლიო ჩემპიონატის მონაწილე. საყოველთაოდ აღიარებულია ყველა დროის ერთ-ერთ საუკეთესო ბრაზილიელ ფეხბურთელად.

კარიერა
საკლუბო კარიერა
საკლუბო კარიერა 1990 წელს „სან-პაულუში“ დაიწყო. ამ კლუბის მაისურით ბრაზილიის ჩემპიონატში 33 მატჩში 10 გოლი გაიტანა. 1992 წელს იჯარით კიდევ ერთ ბრაზილიურ კლუბ „ატლეტიკო მინეიროში“ გადავიდა, თუმცა კლუბთან ერთად მხოლოდ 3 მატჩი გამართა. მისი უკანასკნელი მშობლიური კლუბი „პალმეირასი“ გამოდგა. რობერტომ ორი წელი გაატარა „პალმეირასში“ და ორჯერვე შეძლო ქვეყნის ჩემპიონის ტიტულის მოგება. სულ ამ კლუბის მაისურით კარლოსმა 68 თამაში ჩაატარა და მეტოქეთა კარის დალაშქვრა ხუთჯერ მოახერხა.

1995 წელს სამხრეთამერიკული კარიერა დაასრულა და მილანის „ინტერში“ გადავიდა, სადაც ერთი წელი გაატარა. „ინტერის“ მაშინდელ მწვრთნელს, როი ჰოჯსონს ბრაზილიელის ნახევარდაცვაში გამოყენება სურდა, მაგრამ კარლოსი მხოლოდ დაცვაში თამაშობდა. კარლოსმა მილანელთა შემადგენლობაში ვერცერთი ტიტულის მოგება ვერ შეძლო, მაგრამ 34 ოფიციალური მატჩი ჩაატარა და მაყურებლებს თავი 7 გოლით დაამახსოვრა.

1996 წელს კარლოსმა მადრიდის „რეალის“ მაისური მოირგო და კარიერის ყველაზე დასამახსოვრებელი წლები სწორედ მადრიდში გაატარა. რობერტომ მის სადებიუტო წელს „რეალში“ პრიმერას სეზონის მხოლოდ ერთი მატჩი გამოტოვა და 5 გოლი შეაგდო და პირველივე წელს შეძლო ლა ლიგის მოგება. 3 წლიანი პაუზის შემდეგ 2000–01 წლების სეზონში კარლოსი მეორედ დაეუფლა ქვეყნის ჩემპიონის ტიტულს. ამ სეზონში მან სამეფო კლუბის მაისურით 50 ოფიციალური მატჩი გამართა და მეტოქეთა კარი 9-ჯერ აიღო. საერთო ჯამში, რობერტო კარლოსმა მადრიდის „რეალის“ მაისურით 514 ოფიციალურ შეხვედრაში მიიღო მონაწილეობა და 67 გოლი გაიტანა. მადრიდულ კლუბთან ერთად ოთხჯერ ლა ლიგა, ხოლო სამჯერ უეფა-ს ჩემპიონთა ლიგა მოიგო. ამას გარდა სამჯერ ესპანეთის სუპერთასს, ორჯერ საკონტინენტთაშორისო თასს და ერთხელ უეფა-ს სუპერთასს დაეუფლა.

მომდევნო 3 წელიწადი კარლოსმა თურქულ „ფენერბახჩეში“ გაატარა და სუპერლიგის 65 თამაშში 6 გოლი შეაგდო. 2010 წელს ბრაზილიელი ისევ სამშობლოს დაუბრუნდა და რონალდოსთან ერთად 2010–2011 წლებში „კორინთიანსის“ ღირსებას იცავდა.

შედის იმ ფეხბურთელთა რიცხვში, ვისაც ჩემპიონთა ლიგაზე 100-ზე მეტი მატჩი აქვს ჩატარებული. 1997 წელს ფიფა-ს მიერ დასახელებულ წლის საუკეთესო ფეხბურთელთა შორის რობერტო მეორე ადგილზე გავიდა, მას თანამემამულე რონალდომ გაასწრო, ხოლო 2004 წლის მარტში ბრაზილიელი პელეს მიერ დასახელებულ მსოფლიოს ყველა დროის საუკეთესო 125 ფეხბურთელთა შორის მოხვდა.

სანაკრებო კარიერა
1992–2006 წლებში ბრაზილიის ეროვნული ნაკრების შემადგენლობაში 125 მატჩი ითამაშა და 11 გოლი გაიტანა.

მიღწევები
პალმეირასი
ბრაზილიის სერია (2): 1993, 1994
პაულისტას ჩემპიონატი (2): 1993, 1994
რიო-სან-პაულუს ტურნირი: 1993

რეალ მადრიდი
ლა ლიგა (4): 1996–97, 2000–01, 2002–03, 2006–07
ესპანეთის სუპერთასი (3): 1997, 2001, 2003
უეფა-ს ჩემპიონთა ლიგა (3): 1997–98, 1999–2000, 2001–02
უეფა-ს სუპერთასი: 2002
საკონტინენტთაშორისო თასი (2): 1998, 2002

ფენერბახჩე
თურქეთის სუპერთასი (2): 2007, 2009

სანაკრებო
ბრაზილია
მსოფლიო ჩემპიონი: 2002
მსოფლიოს ვიცე-ჩემპიონი: 1998
კოპა ამერიკის ჩემპიონი (2): 1997, 1999
კოპა ამერიკის ვიცე-ჩემპიონი: 1995
ფიფა-ს კონფედერაციის თასის მფლობელი: 1997
ფიფა-ს კონფედერაციის თასის ფინალისტი: 1996
კონმებოლის პრე-ოლიმპიური ტურნირი: 1996
ოლიმპიური თამაშების ბრინჯაოს პრიზიორი: 1996

ინდივიდუალური
ბრაზილიის წლის მეორე საუკეთესო ფეხბურთელი (3): 1993, 1994, 2010
ფიფა-ს მსოფლიოს წლის მეორე საუკეთესო ფეხბურთელი: 1997
ევროპული სპორტული მედიის წლის სიმბოლური ნაკრების წევრი (7): 1996–97, 1997–98, 1999–00, 2000–01, 2001–02, 2002–03, 2003–04
მსოფლიო ჩემპიონატის სიმბოლური ნაკრების წევრი (2): 1998, 2002
ლა ლიგის საუკეთესო სამხრეთამერიკელი მოთამაშის -ს ჯილდო: 1997–98
უეფა-ს წლის საუკეთესო საკლუბო მცველი (2): 2002, 2003
უეფა-ს წლის სიმბოლური ნაკრების წევრი: (2): 2002, 2003
ევროპის წლის მეორე საუკეთესო ფეხბურთელი: 2002
ფეხბურთში განსაკუთრებული მიღწევებისთვის დაწესებული „ოქროს კვალის“ ჯილდო: 2008
 -ის ათწლეულის სიმბოლური ნაკრების წევრი: 2009
-ის ათწლეულის სიმბოლური ნაკრების წევრი: 2009
ბრაზილიის სერია -ს წლის სიმბოლური ნაკრების წევრი: 2010
ფიფა-ს ასეული ( 100): 2004
ბრაზილიური ფეხბურთის მუზეუმის დიდების დარბაზის წევრი